नगेनन्यूज डटकम, पोखरा, ९ साउन । समाज रुपान्तरणमा युवाको भूमिका महत्वपूर्ण हुने एक कार्यक्रमका वक्ताले बताएका छन् । रोटप्याक्ट क्लब अफ न्युरोड पोखराले शनिबार आयोजना गरेको प्यानल छलफल कार्यक्रममा युवा नै समाज रुपान्तरणको सशक्त आधार भएको बताइयो ।
रोटप्याक्ट न्युरोडले ‘युवा चासोः समाज, सुरक्षा र जिम्मेवारी’ विषयमा पोखराका ४ व्यक्तित्वसँग छलफल चलाएको हो । प्यानल छलफलमा समाजशास्त्री प्राध्यपक डाक्टर विश्वकल्याण पराजुली, वडा प्रहरी कार्यालय बैदामका प्रमुख मोहनमणि अधिकारी, स्तम्भकार एवं महिला अधिकारवादी सावित्री गौतम र पत्रकार दीपक परियार वक्ताका रुपमा रहेका थिए ।
प्राडा पराजुलीले युवाको उर्जाशील समय देश विकासमा खर्चिनुपर्ने बताए । उनले मुलुकमै बसेर स्वरोजगारको विकास गर्न सके परनिर्भरता अन्त्य हुने र देश समुन्नतिको बाटोमा अग्रसर हुने विचार व्यक्त गरे ।
इन्स्पेक्टर मोहनमणि अधिकारीले प्रहरी र युवा दुवै समाजको समानान्तर शक्ति जस्तै भएको बताए । उनले भने, ‘दुई शक्तिलाई समायोजन गरेर अगाडि बढ्न सके विकृति विसंगतिमुक्त समाज निर्माण हुनेमा दुईमत छैन ।’
महिला अधिकारका पक्षमा कलम चलाउने स्तम्भकार सावित्री गौतमलेसमाज निर्माण्मा हरेक वर्ग, क्षेत्र, जाति र लिंगको समान भूमिका हुने भएकोले समान सहभागिताको पक्षमा युवाले आवाज उठाउनुपर्ने धारणा राखिन् । उनले समावेशीताको सिद्धान्तलाई आत्मसाथ गर्दै समाज विकासको दिशामा उन्मुख हुन युवाले नै प्रमुख भूमिका खेल्नुपर्नेमा जोड दिइन् ।
पत्रकार दीपक परियारले समता, सद्भाव र सहकार्यको माध्यमबाट तमाम विभेदहरुको अन्त्य गर्न सकिने बताए । उनले संचारमाध्यमले सफल युवाका प्रेरणादायी कथाहरुलाई उजागर गर्नुपर्ने विचार व्यक्त गरे । छलफलको सहजीकरण रोटप्याक्ट जीवन लम्सालले गरेका थिए ।
कार्यक्रममा रोटरी क्लब अफ पोखरा न्युरोडका अध्यक्ष टुबराज बास्तोलाले रोटप्याक्ट न्युरोडको पहल प्रशंसनीय भएको बताए । उनले यस्तो कार्यक्रमले अन्योलमा रहेका युवालाई सही दिशामा डोर्याउन प्रेरणा दिने उल्लेख गरे । रोटरी न्युरोडका पूर्व अध्यक्ष रवि बरालले समाजको सकारात्मक पक्षलाई हेरेर युवा शक्ति अघि बढ्नुपर्ने बताए ।
रोटप्याक्ट क्लब अफ न्युरोड पोखराका अध्यक्ष सुजन रेग्मीले वर्तमान सामाजिक अवस्था, लैंगिक असमानता र उत्तरदायित्वका विषयमा युवालाई सचेत बनाउने कार्यक्रमको उद्देश्य रहेको बताए । उनले व्यक्तिगत सामाजिक जिम्मेवारीको चेतना अभिवृद्धि गर्न र कानुन कार्यान्वयनकर्ता र सर्वसाधरणबीच आपसी सहयोगको वातावरण बनाउन कार्यक्रम फलदायी हुने अपेक्षा व्यक्त गरे । उनले आगामी दिनमा पनि कार्यक्रमलाई निरन्तरता दिने प्रतिवद्धता व्यक्त गरे । उक्त कार्यक्रमका अवसरमा रोटरी क्लब अफ पोखरा
न्युरोडका अध्यक्ष टुबराज बास्तोलाले रोटप्याक्ट न्युरोडको आधिकारिक वेभसाइट उद्घाटन गरेका थिए । कार्यक्रमलाई युवा व्यवसायी सुमन वाग्लेले विशेष सहयोग गरेका थिए । लेकसाइडमा सम्पन्न कार्यक्रममा प्रोफेसनल सर्भिस डिरेक्टर अभिषेक झाले पनि बोलेका थिए ।